EKH วิ่งขึ้น 4% คาดกำไร Q3/59 โตโดดเด่น โบรกเชียร์ “ซื้อ”
EKH วิ่งขึ้น 4% คาดกำไร Q3/59 โตโดดเด่นจาก High season และมีโรคระบาดในเด็ก ณ เวลา 10.56 น. ราคาอยู่ที่ 6.15 บาท บวก 0.25 บาท หรือ 4.24% ด้วยมูลค่าซื้อขาย 53.22 ล้านบาท โดยบล.ฟินันเซีย ไซรัส แนะนำ "ซื้อ" ปรับราคาเป้าหมายปี 60 ขึ้นเป็น 8 บาท ชูเป็น Top pick ของกลุ่มโรงพยาบาล
17 ต.ค. 2559

ผู้สื่อข่าวรายงาน ราคาหุ้นบริษัท เอกชัยการแพทย์ จำกัด (มหาชน) หรือ EKH ณ เวลา 10.56 น. ราคาอยู่ที่ 6.15 บาท บวก 0.25 บาท หรือ 4.24% ด้วยมูลค่าซื้อขาย 53.22 ล้านบาท โดยเปิดตลาดที่ 6.05 บาท ราคาปรับตัวขึ้นสูงสุดที่ 6.20 บาท และราคาปรับตัวลงต่ำสุดที่ 6.00 บาท
โดยบริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ฯแนะ “ซื้อ” หุ้น บมจ.เอกชัยการแพทย์ (EKH) คาดกำไรสุทธิไตรมาส 3/59ปรับขึ้น 114.5% จากไตรมาสก่อน และเพิ่มขึ้น 55.8% จากงวดปีก่อน เป็น 28 ล้านบาท จาก High season และมีโรคระบาดในเด็ก
ทั้งนี้ แนวโน้มกำไรยังแกร่งในไตรมาส 4/59 จากฤดูฝนที่ยาวนานกว่าปกติ รายได้ที่น่าจะดีกว่าคาดและต้นทุนส่วนใหญ่เป็นต้นทุนคงที่ ทำให้ปรับกำไรสุทธิปี 2559-2560 ขึ้น 13% เป็นเพิ่มขึ้น 68% เมื่อเทียบปีต่อปีในปี 2559 และเพิ่มขึ้น 20% เมื่อเทียบปีต่อปีในปี 2560 สูงสุดในกลุ่มซึ่งคาดโตเฉลี่ย 10% ปีนี้และ 13% ปีหน้า
พร้อมปรับราคาพื้นฐานปี 2560 ขึ้นเป็น 8 บาทจากเดิม 7 บาท (DCF) ราคาหุ้นปัจจุบันคิดเป็น 2560 EV/EBITDA 9.8 เท่า ถูกสุดในกลุ่มที่มีค่าเฉลี่ยกว่า 20 เท่า และเป็น Top pick ของกลุ่มโรงพยาบาล